Document ID: /roh_data/filtered/fineweb-2-filterrobots_roh.jsonl.gz/15780

A sia infurmaziun da medias ha accentuà l'Uniun grischuna da chatschaders da patenta, ch'ils radund 5'500 chatschaders prestian cun lur lavur da tgira voluntaria sur onn in servetsch a la publicitad ed a la biodiversitad.
Enpli vegnia la patenta da chatscha grischuna sulettamain surdada suenter ch’il certificat da cumprova da sajettar saja avant maun – quai che garanteschia ch’ils chatschaders sajan preparads bain per la chatscha.
Meglierar l'image da la chatscha
En ils davos onns saja la chatscha grischuna adina puspè vegnida crititgada publicamain. Tenor l’Uniun grischuna dals chatschaders da patenta dovri perquai ina campagna per posiziunar la chatscha en la dretga glisch, manegia vicepresident Tarzisius Caviezel.
Bleras persunas emblidan tenor el, ch'ils chatschaders fan durant l’entir onn blera lavur pigl ambient. Els na veglian betg vegnir mesirai be vi da quai, che na funcziuna betg correctamain – numnadamain pervi da paucas nursas nairas, che san betg co ir enturn cun la buis u che baivan memia bler alcohol.
Declerar ed infurmar: Tras contact real e virtual
Per puspè purtar la chatscha pli manaivel a la populaziun datti ussa in char d'exposiziun che daventa in pitschen museum da la natira. Quel duai mussar a giuven e vegl, che la chatscha saja in basegn, di l'uniun.
Er sin facebook vulan ils chatschaders da patenta tschertgar il contact direct. Plinavant ha l'Uniun grischuna dals chatschaders da patenta lantschà ina concurrenza da fotografia.
RR novitads 12:00+